கேள்வி: சகானாசு பக்லவி - சொந்த வாழ்க்கை பற்றி விளக்கவும்.
பதில்: ஈராக் மன்னர் பைசலுடன் சகானாசின் திருமணத்திற்கு இவரின் தந்தை திட்டமிட்டிருந்தார். ஆனால் இவருக்கு இத்திருமணத்தில் விருப்பமின்மையால் நிறைவேறவில்லை. இவரது முதல் திருமணம், பதினாறு வயதில், 11 அக்டோபர் 1957 அன்று தெகுரானில் உள்ள கோலசுத்தான் அரண்மனையில் ஈரானிய அரசியல்வாதி ''அர்தேசிர் சாகேதி'' என்பவருடன் நடந்தது. அவர் ஒரு முறை ஈரானிய வெளியுறவு அமைச்சராகவும், இரண்டு முறை அமெரிக்காவிற்கான ஈரானியத் தூதராகவும் இருந்தார் (1957-64 மற்றும் 1972-79). சாகேதியும் இவரும் 1955 இல் ஜெர்மனியில் முதன்முதலில் சந்தித்தனர். தம்பதியருக்கு மக்னாசு சாகேதி (பிறப்பு 2 டிசம்பர் 1958) என்ற ஒரு மகள் பிறந்தார். இவர்கள் 1964 இல் விவாகரத்து செய்தனர். சகானாசு பின்னர் பிப்ரவரி 1971 இல் பாரிசு உள்ள ஈரானிய தூதரகத்தில் பணியாற்றிய ''கோசுரோ சகான்பானி'' என்பவரை மணந்தார். இவர்களது திருமணம் ஏப்ரல் 2014 இல் சகான்பானி இறக்கும் வரை நீடித்தது. இவர்களுக்கு கீகோசுரோ (பிறப்பு 20 நவம்பர் 1971), என்ற ஒரு மகனும் பவ்சியா (பிறப்பு 1973) என்ற ஒரு மகளும் பிறந்தனர். இவரின் தந்தையின் ஆட்சியின் போது, சகானாசு விவசாய நிறுவனங்கள் மற்றும் ஹோண்டா சைக்கிள்கள் மற்றும் இருசக்கர வாகனங்களின் தயாரிக்கும் ஆலைகளில் முதலீடு செய்தார்.